《用畿字韵谢汪处谦先生新诗之辱 其二》
明代·唐桂芳

泰华山高滴翠肥，观光犹记上京畿。百王制作于今盛，万国来朝自古稀。

人品合陪青琐闼，官阶已制芰荷衣。侯芭惭愧登门早，事业无成鹢退飞。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。